Naam van William en Kate se prinsie bekendPrins William en Kate saam met prins Louis. Foto: AP Photo/Kirsty Wigglesworth Prins William en Kate Middleton, hertogin van Cambridge, het die naam van hul seuntjie wat vroeër die week gebore is bekend gemaak. Die Kensington-paleis het op Twitter bekend gemaak dat William en Kate se seuntjie Louis Arthur Charles heet. Hy sal egter bekend staan as prins Louis van Cambridge. Die koninklike egpaar het Maandag, enkele ure ná sy geboorte, hul seuntjie vir die wêreld gewys buite die St. Mary-hospitaal in Paddington in Londen. Prins Louis het ongeveer 3,9 kg by geboorte geweeg en is omstreeks 11:00 (Britse tyd) gebore. Die koninklike egpaar se twee ander kinders – prins George en prinses Charlotte. Foto: AP Photo/Kirsty Wigglesworth Daar is Maandag in ooreenstemming met koninklike tradisie ŉ geraamde kennisgewing van die nuwe prins se geboorte op ŉ esel in die binnehof van die Buckingham-paleis geplaas en dié kennisgewing kon vir 24 uur besigtig word. Kate en William het ook twee ouer kinders, prins George en prinses Charlotte. George is op 22 Julie 2013 in die St. Mary-hospitaal gebore en Charlotte het op 2 Mei 2015 in dieselfde hospitaal haar verskyning gemaak. William het Maandagmiddag vir prins George en prinses Charlotte na die hospitaal gebring om hul nuwe bababoetie te ontmoet, voor die kinders weer teruggeneem is na die paleis.